# Diccionari per a ociosos

Diccionari per a ociosos és un diccionari fictici de Joan Fuster publicat l'any 1964, que recull una sèrie d'assaigs diversos, des d'aforismes fins a textos d'una extensió mitjana.

## Citacions
### Introducció

* Ja des d'aquesta primera línia, vull desenganyar el lector respecte a l'abast del títol del llibre que té entre mans. La meva pretensió no ha estat —calia que ho digués?— de confeccionar un «diccionari». Com en altres ocasions, em limito a reunir en volum una sèrie incoherent d'escrits, diversos en el tema i d'extensió desigual, catalogables dins el gènere elàstic i modest de l'«assaig».
* Encara que els escriptors professionals afirmin que la literatura té unes finalitats excelses i transcendents, no hi ha dubte que també en té una altra de vulgar i efectiva: la d'omplir els ocis d'uns hipotètics lectors.

### Diccionari

Amor
* L'«amor», l'«amor» autèntic, es posa a prova en el desafiament a les convencions i als interessos: o els supera, o s'hi esclafa tràgicament.
* La màxima difusió d'una idea o d'una moda coincideix amb el moment de la seva extinció.
Bellesa
* No crec que tingués raó aquell respectable doctrinari antic, quan deia que no hi ha res tan agradable com contemplar la bellesa sense concupiscència.
Cinisme
* En el fons, allò que anomenem «cinisme» no és sinó l'antídot de la hipocresia.
Convicció
* Cada convicció que adquiriu és un prejudici més que acumuleu.
Covardia
* Sempre trobarem una raó per a excusar les accions del covard: la seva covardia.
* Tothom és covard per comparació a algú altre.
Diners
* No entenc aquells qui diuen que menyspreen els diners. Costen tant de guanyar!
Epitafi
* Ací jau / j f / va morir / com va viure / sense ganes.
Escepticisme
* Els escèptics són sempre —i per definició— persones raonables: enraonades. Es posen cautelosament al costat de la raó, i per això solen tenir raó. O dit d'una altra manera: dubten, i encerten.
* L'escèptic no serà mai un assassí. Tampoc no incorrerà mai en pecat d'heroisme.
* Els escèptics no fan les revolucions, certament. De vegades les preparen; de vegades les depuren. I res més.
Fer
* Sempre fem —estem fent— alguna cosa distinta de la que estàvem obligats a fer.
Idees
* Tota coincidència entre les meves idees i les teves és això: pura coincidència.
Indignació
* La "indignació", de fet, dóna per suposada la «dignitat» dels qui l'experimenten, i la "indignitat" de la seva víctima.
Interès
* Basta que miris cinc minuts seguits una cosa, la cosa més insignificant, perquè arribi a interessar-te...
Malícia
* Sempre som menys malvats del que ens pensem ser.
Mentir
* Mentir bé és un art molt difícil, que poques persones arriben a practicar amb solvència i dignitat.
Morir
* Morir-se massa jove és un error. Morir-se massa vell, també. En general, morir-se és sempre un error.
Ser
* Tothom s'imagina ser distint de com és. Si no fos així, ningú no tindria prou paciència per a suportar-se a si mateix.
Servilisme
* No hi ha cap servilisme que sigui desinteressat.
Silenci
* Ben sovint, gairebé sempre, callar també és mentir.
Temps
* Mentre dormiu us creix la barba: això és el temps.
Zero
* ¿Qui, sinó un home de fantasia fora mida, seria capaç d'imaginar la idea de zero?

## Referències

* 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 Fuster, 2009.

## Bibliografia

* Fuster, Joan. Diccionari per a ociosos (en català). Barcelona: Educaula, 2009. ISBN 9788492672004.